বর্ধমান হাউস, বর্ধমান হাউজ বা বর্ধমান ভবন বাংলাদেশের রাজধানী ঢাকার ঐতিহ্যবাহী ভবনগুলোর একটি। এটি বর্তমানে বাংলা একাডেমির জাদুঘর হিসেবে ব্যবহৃত হচ্ছে। বাংলাদেশের রাজনৈতিক, সাংস্কৃতিক ও ভাষা আন্দোলনের ইতিহাসের সাথে গভীরভাবে জড়িত এই ভবন ব্রিটিশ ঔপনিবেশিক আমলে ১৯০৬ সালে মুঘল ও ইউরোপীয় স্থাপত্যশৈলীর সংমিশ্রণের একটি উল্লেখযোগ্য স্থাপত্য নিদর্শন। এই ভবনে অতিথি হিসেবে ছিলেন রবীন্দ্রনাথ ঠাকুর, কাজী নজরুল ইসলাম, শরৎচন্দ্র চট্টোপাধ্যায়সহ অনেকে।   নামকরণ  বর্ধমান হাউসের পূর্বনাম সুজাতপুর প্যালেস বলে ধারণা করা হয়। রমনা অঞ্চলে ইসলাম খাঁয়ের আমলে দুটি বসতি গড়ে উঠেছিল – সুজাতপুর এবং মহল্লা কিশ্চিয়ান। ঢাকা বিশ্ববিদ্যালয়ের কলাভবন এলাকা সুজাতপুর বলে পরিচিত ছিল। তৎকালীন সুজাতপুর এলাকার নামানুসারে সুজাতপুর প্যালেস নামকরণ করা হয়। ১৯১৯ থেকে ১৯২৪ খ্রিষ্টাব্দে পর্যন্ত বর্ধমানের মহারাজা স্যার বিজয় চাঁদ মহতাব অবিভক্ত বাংলার গভর্নরের শাসন-পরিষদের তিন সদস্যের একজন হিসেবে ঢাকায় বছরে একবার আসতেন। তিনি সেসময় এ বাড়িতে রাজকীয় অতিথি হিসেবে বাস করতেন। কালক্রমে এই ভবনটির নাম বর্ধমান হাউস নামে পরিচিতি লাভ করে।   ইতিহাস    নির্মাণ ও ঔপনিবেশিক আমল  বর্ধমান হাউস ব্রিটিশ ঔপনিবেশিক আমলে ১৯০৬ খ্রিস্টাব্দে নির্মিত হয়। ১৯০৫ সালে বঙ্গভঙ্গের পর ঢাকা প্রাদেশিক রাজধানীর মর্যাদা লাভ করলে পুরাতন হাইকোর্ট ভবন, কার্জন হল প্রভৃতির সঙ্গে দেশি-বিদেশি উচ্চ পদস্থ সরকারি কর্মকর্তা-কর্মচারীদের আবাসন ও অফিস নির্মাণের ধারাবাহিকতায় এই ভবন নির্মাণের নির্দেশ দেওয়া হয়। ভবনটি তখন দ্বিতল ছিল এবং এর পেছনে কর্মচারী-আবাস ছিল। ১৯১১ সালে বঙ্গভঙ্গ রদ হওয়ার পর ঢাকা প্রাদেশিক সরকারের রাজধানীর মর্যাদা হারায়। পূর্ব বাংলার প্রভাবশালী মুসলিম নেতারা বিশেষ করে ঢাকার নবাবদের বঙ্গভঙ্গ রদজনিত অসন্তুষ্টি দূর করার লক্ষ্যে ইংরেজ সরকার ঢাকা বিশ্ববিদ্যালয় প্রতিষ্ঠা এবং বছরে একবার গভর্নরের তিনজন এক্সিকিউটিভ কাউন্সিলরের ঢাকায় একবার সভা করার ব্যবস্থা করে। এই তিনজন সদস্য ঢাকায় এলে যাতে থাকতে পারেন সে জন্য সরকারিভাবে তৈরি করা হয় তিনটি বাড়ির মধ্যে বর্ধমান রাজের বসবাসের জন্যে কিছু সূত্র অনুযায়ী ১৯১১ সালে নির্মিত হয় বর্ধমান হাউস। ১৯৪৭ পর্যন্ত মূলত এটি উচ্চপদস্থ সরকারি কর্তাদের অতিথিশালা রূপে ব্যবহৃত হতো। ১৯১৯ থেকে ১৯২৪ খ্রিষ্টাব্দে পর্যন্ত বর্ধমানের মহারাজা স্যার বিজয় চাঁদ মহতাব ঢাকায় বছরে একবার আসতেন এবং এই ভবনে রাজকীয় অতিথি হিসেবেই বাস করতেন।  ১৯২১ খ্রিষ্টাব্দের ১লা জুলাই রমনা এলাকায় ঢাকা বিশ্ববিদ্যালয় প্রতিষ্ঠিত হয়। এই সময় বর্ধমান হাউস বিশ্ববিদ্যালয় এলাকার ভিতরে পড়ে। এই সূত্রে কিছুটা সময় এটি বিশ্ববিদ্যালয়ের ছাত্রাবাস ও শিক্ষকদের আবাসস্থল হিসেবে ব্যবহৃত হয়েছিল।  ১৯৪৫ খ্রিষ্টাব্দের পর থেকে ভবনটিতে বিভিন্ন সাংস্কৃতিক অনুষ্ঠান ও প্রদর্শনীর জন্য ব্যবহৃত হতো। ১৯৪৭ পর্যন্ত অতিথিশালা রূপে ব্যবহৃত হতে থাকে।   মুখ্যমন্ত্রীর বাসভবন ও ভাষা আন্দোলন  ১৯৪৭ খ্রিষ্টাব্দের ১৪ আগস্ট থেকে ১৯৫৪ খ্রিষ্টাব্দ পর্যন্ত, এই ভবনটি পূর্ব পাকিস্তানের মুখ্যমন্ত্রীর সরকারি বাসভবন হিসেবে ব্যবহৃত হয়েছে। পূর্ব বাংলার প্রথম দুই মুখ্যমন্ত্রী – খাজা নাজিমুদ্দিন ও নুরুল আমিন এই ভবনে বাস করেছেন। ফলে পূর্ব বাংলার জনস্বার্থবিরোধী সকল কর্মপন্থা, নীতি ও চক্রান্ত এই বর্ধমান হাউস থেকেই পরিচালিত হতো।  পূর্ব পাকিস্তানের মুখ্যমন্ত্রীর বাসভবন হওয়ায় রাষ্ট্রভাষা আন্দোলনের অন্যতম স্মারক বর্ধমান হাউস। ১৯৪৭ সালের ৫ ডিসেম্বর ঢাকা বিশ্ববিদ্যালয়ের ছাত্র-শিক্ষকরা মিছিল সহকারে এ ভবনে এসে মুসলিম লীগ ওয়ার্কিং কমিটির বৈঠকে বাংলাকে রাষ্ট্রভাষা করার দাবি পেশ করেন। বাংলাকে রাষ্ট্রভাষা করার দাবি এবং ভাষা আন্দোলন কর্মীদের গ্রেফতার ও নির্যাতনের প্রতিবাদের উদ্দেশ্যে ১৯৪৮ সালের ৮ জানুয়ারি সন্ধ্যায় বর্ধমান হাউসে তৎকালীন মুখ্যমন্ত্রী নাজিমুদ্দিনের সঙ্গে ভাষা আন্দোলনের নেতারা সাক্ষাৎ করেন। আবার ১৯৪৮ সালের ১৫ মার্চ সম্পাদিত রাষ্ট্রভাষা চুক্তির আগে এখানে রাষ্ট্রভাষা বাংলার দাবিতে আন্দোলনরত ছাত্রদের সঙ্গে তৎকালীন মুখ্যমন্ত্রী খাজা নাজিমুদ্দিনের বৈঠক অনুষ্ঠিত হয়। ১৯৪৮ সালে ১৫ মার্চ বর্ধমান হাউসে খাজা নাজিমুদ্দিন এর সাথে বর্ধমান হাউসে রাষ্ট্রভাষা সংগ্রাম পরিষদের ৮ দফা চুক্তি সাক্ষরিত হয়। ১৬ মার্চ চুক্তি বাতিলের দাবিতে বর্ধমান হাউস অভিমুখে মিছিল বের হয়। এদিন পুলিশি নির্যাতনে ছাত্ররা আহত হন।  ১৯৪৮ সালের ১৩ জানুয়ারি পূর্ব পাকিস্তান মুসলিম লীগ বর্ধমান হাউসের সামনে ৩ টাকা মূল্যের "পূর্ব্ব পাকিস্তানের দুর্ভাগা জনসাধারণ, কৈফিয়ত দিতে হবে আমাদের দাবী" বুকলেট বিতরণ করে। প্রায় ৩০০ জনের মতো লোক বর্ধমান হাউসের সামনে জমায়েত হয়েছিল। প্রভাবশালী মন্ত্রীদের সাথে দেখা করাই ছিল অধিকাংশের আগ্রহ। হাউসের ভিতরে যাওয়ার অনুমতি না পাওয়ায় জমায়েতটি বিক্ষিপ্তভাবে শেষ হয়। কোনো অনাকাঙিক্ষত ঘটনা ঘটেনি। ১৯৫২ সালের ৩০ জানুয়ারি এই ভবনের সামনে বিক্ষোভ করে ছাত্র জনতা  ১৯৫২ সালের ভাষা আন্দোলনের সময় পূর্ব পাকিস্তানের মুখ্যমন্ত্রী নুরুল আমিন এই ভবনেই বাস করতেন। এবং এই ভবন থেকেই ভাষা আন্দোলনকারীদের উপর গুলি চালানোর নির্দেশ দেওয়া হয়েছিল। বর্ধমান বাড়ি থেকে একটি ব্যক্তিগত গাড়িতে করে পুলিশের কাছে গুলি চালানোর জন্য একটি লিখিত আদেশ হস্তান্তর করা হয়েছিল। এর সাথে একটি চিঠিও সংযুক্ত ছিল তদন্তের সীমিত সুযোগের প্রতি ছাত্রদের বিরক্তি এবং সেইসাথে প্রকাশ করে যে ঘটনার সুষ্ঠু তদন্ত হয়ত অসম্ভব হবে অথবা ইচ্ছেকৃত অসম্ভব করে তোলা হবে। ফলে ক্ষমতার প্রতীক হিসেবে বর্ধমান হাউস জনতার রোষের মুখে পড়ে এবং একে বাংলা ভাষার গবেষণাগারে রূপান্তরিত করার দাবি প্রবল হতে থাকে।   ভাষা আন্দোলন পরবর্তী সময়  ১৯৫৪ খ্রিষ্টাব্দের প্রাদেশিক পরিষদের নির্বাচনে অংশগ্রহণের জন্য যুক্তফ্রন্ট জোট গঠিত হয়। ১৭ জুন ঢাকার পল্টন ময়দানের একটি জনসভায় পূর্ব পাকিস্তানের স্বায়ত্তশাসন দাবি করে একুশ দফা ঘোষণা করা হয়। এই একুশ দফার ১৬তম দফা ছিল -  ১৯৫২ সালের ভাষা আন্দোলনের পর ১৯৫৪ সালে যুক্তফ্রন্ট নির্বাচনে জয়ী হয় এবং নির্বাচনে পরাজিত হওয়ায় তৎকালীন মুখ্যমন্ত্রী নুরুল আমিন বর্ধমান হাউস ত্যাগ করেন।  ১৯৫৪-এর পর থেকে বর্ধমান হাউসে ঢাকার বিভিন্ন সাংস্কৃতিক অনুষ্ঠান ও প্রদর্শনীর আয়োজন করা হতো। এখানে তখন আর্ট কাউন্সিলের কার্যালয় খোলা হয়। ১৯৫৪ সালে ওস্তাদ আলাউদ্দীন খাঁ এখানে কয়েক মাস বাস করেন।  ১৯৫৪ সালের এপ্রিল মাসের তৃতীয় সপ্তাহে অনুষ্ঠিত সাহিত্য সম্মেলন উপলক্ষে বর্ধমান হাউসে ভাষা আন্দোলন চিত্র ও আলোকচিত্র প্রদর্শনীর উদ্বোধন করেন শিল্পাচার্য জয়নুল আবেদিন এ সময় উপস্থিত ছিলেন অধ্যাপক মুহম্মদ আবদুল হাই। ১৯৫৫ সালের শীতকালে বর্ধমান হাউস প্রাঙ্গণে ঢাকায় সঙ্গীত সম্মেলন অনুষ্ঠিত হয়। এ সম্মেলনে উপস্থিত ছিলেন ওস্তাদ আলাউদ্দিন খাঁ, শিল্পী কামরুল হাসান, ওস্তাদ খাদেম হোসেন খান, শিল্পাচার্য জয়নুল আবেদিন, আব্বাসউদ্দীন আহমদ, সাহিত্যিক সরদার জয়েনউদ্দীনসহ প্রমুখ।  জাতিসংঘ উন্নয়ন কর্মসূচী ও জাতিসংঘ তথ্য কেন্দ্রের কার্যালয়ও এখানে ছিল এসময়।   বাংলা একাডেমি প্রতিষ্ঠা  থাম্ব|১৯৬০-এর দশকে বর্ধমান হাউস বাংলা ভাষা গবেষণার উদ্দেশ্যে একটি আলাদা প্রতিষ্ঠান গঠনের দাবি অনেক আগে থেকেই এসেছিল। ভাষা আন্দোলনের ফলে এই দাবি আরও জোরালো হয়ে উঠে। ২১ দফা বাস্তবায়নের লক্ষ্যে যুক্তফ্রন্ট মন্ত্রিসভার শিক্ষামন্ত্রী সৈয়দ আজিজুল হক (নান্না মিয়া) প্রথম বর্ধমান হাউসকে বাংলা ভাষার গবেষণাগারে পরিণত করার জন্য একটি পরিকল্পনা প্রস্তুত করার প্রাথমিক নির্দেশ দেন। ১৯৫৫ সালের ৩রা ডিসেম্বর বর্ধমান হাউসের চত্বরে তৎকালীন মুখ্যমন্ত্রী আবু হোসেন সরকার বাংলা একাডেমির উদ্বোধনের মাধ্যমে তার বাস্তবায়ন ঘটান। ৮ই ডিসেম্বর একাডেমির প্রথম কার্যালয় হিসেবে ভবনের একতলার পূর্বদিকের তিনটি কক্ষে বাংলা একাডেমির কার্যক্রম শুরু হয়। ১৯৫৮ সালে সমগ্র ভবন বাংলা একাডেমির অধিকারে আসে। ভাষাশহীদদের রক্তের বিনিময়ে প্রতিষ্ঠিত একমাত্র প্রতিষ্ঠান বাংলা একাডেমি। গবেষণা-প্রকাশনার মননশীল চর্চার পাশাপাশি বাংলা একাডেমি একুশের চেতনাকে প্রবাহিত রেখেছে।  ১৯৬২ খ্রিষ্টাব্দে বাড়ির মূল কাঠামোর সাথে সামঞ্জস্য রেখে তিন তলা ভবনে উন্নীত করা হয়।  ১৯৭১ সালে মুক্তিযুদ্ধের সময় পাকিস্তানি বাহিনীর শেল নিক্ষেপে এ ভবনের সংস্কৃতি বিভাগ ও লোকসাহিত্য সংগ্রহ ক্ষতিগ্রস্ত হয়।   সাংস্কৃতিক কর্মকাণ্ড  ১৯৪৫ থেকে ১৯৪৭ খ্রিষ্টাব্দে ভবনটিতে বিভিন্ন সাংস্কৃতিক অনুষ্ঠান ও প্রদর্শনীর জন্য ব্যবহৃত হতো।  ১৯৫৪ সালে সাহিত্য সম্মেলন উপলক্ষে বর্ধমান হাউসে ভাষা আন্দোলন চিত্র ও আলোকচিত্র প্রদর্শনী এবং ১৯৫৫ বর্ধমান হাউস প্রাঙ্গণে ঢাকায় সঙ্গীত সম্মেলন অনুষ্ঠিত হয়।  ১৯৬৩ খ্রিষ্টাব্দে ছায়ানটের প্রথম কার্যক্রম হিসেবে সন্‌জীদা খাতুনের উদ্যোগে প্রথম বর্ধমান হাউসের একাধিক বারান্দায় সঙ্গীত শেখার ক্লাস শুরু হয়। এই সময় রবীন্দ্রসঙ্গীত শেখাতেন সন্‌জীদা খাতুন ও ফরিদা বারী মালিক, নজরুল সঙ্গীত শেখাতেন সোহরাব হোসেন, তবলা শেখাতেন বজলুল করিম, বেহালা, সেতার, খেয়াল ও প্রাচীন বাংলা গান শেখাতেন ওস্তাদ মতিউর রহমান খান (মতি মিয়া)। এস. এম. আহসান মুর্শেদ এই সময়ের ছাত্র ছিলেন। এই বছরেই ছায়ানট সঙ্গীত বিদ্যালয় প্রতিষ্ঠিত হয়।  মুনীর চৌধুরীর নাট্যচক্র বর্ধমান হাউসে মাইকেল মধুসূদন দত্তের কৃষ্ণকুমারী নাটকের মহড়া করেছিলেন। কিন্তু নাটকে মুসলিমদের যবন বলায় তৎকালীন গভর্নর আবদুল মোনেম খানের বিরোধিতায় তা মঞ্চস্থ করা হয়নি।   উল্লেখযোগ্য অতিথি ও বাসিন্দা   বর্ধমান হাউস নির্মাণ করা হয়েছিল অতিথিশালারূপে। এসময় বর্ধমানের রাজা এখানে এসে থেকেছেন। পরবর্তীতে ঢাকা বিশ্ববিদ্যালয়ের শিক্ষকদের বাসভবন হিসেবে ব্যবহারকালে অধ্যাপক রমেশচন্দ্র মজুমদার ও কাজী মোতাহার হোসেন এখানে বাস করেন। তাদের আতিথেয়তা গ্রহণ করেন রবীন্দ্রনাথ ঠাকুর, কাজী নজরুল ইসলাম, শরৎচন্দ্র চট্টোপাধ্যায়সহ অনেকে। পরে পূর্ব পাকিস্তানের প্রথম দুই মুখ্যমন্ত্রী এখানে বাস করেন। নানান সাংস্কৃতিক কর্মকাণ্ডে নানা প্রমুখ মানুষ এই ভবনে আসেন। নিম্নে এদের তালিকা ও বর্ণনা দেওয়া হলো:  অতিথি / বাসিন্দাসনঅবস্থানপ্রকৃতি বর্ণনা105x105পিক্সেলরবীন্দ্রনাথ ঠাকুর১৯২৬অতিথিঢাকা বিশ্ববিদ্যালয়ের অতিথি হিসেবে ১৯২৬ সালে রবীন্দ্রনাথ যখন দ্বিতীয়বার ঢাকায় আসেন। ঢাবির তৎকালীন উপাচার্য জর্জ হ্যারি ল্যাংলি বাঙালি আপ্যায়নের উদ্দেশ্যে নিজ বাসভবনের বিকল্পে অধ্যাপক ড. রমেশচন্দ্র মজুমদারের তৎকালীন বাসভবন বর্ধমান হাউসে রাখার প্রস্তাব করেন। রবীন্দ্রনাথ ঠাকুর দোতলার পশ্চিমাংশে কয়েক দিন অবস্থান করেন। রমেশচন্দ্র মজুমদার লিখছেন,  বর্ধমান হাউস তখন দোতলা ছিল। উল্লেখ্যকৃত আমগাছটি ও পুষ্করিণীটি এখনো আছে।100x100পিক্সেলকাজী নজরুল ইসলাম১৯২৮অতিথিমুসলিম সাহিত্য সমাজের দ্বিতীয় বার্ষিক সম্মেলনে যোগ দিতে ১৯২৮ সালের ফেব্রুয়ারি মাসে কবি কাজী নজরুল তৃতীয়বার ঢাকায় আসেন। এ সময় তিনি কাজী মোতাহার হোসেনের সাথে বর্ধমান হাউসের নিচতলায় একটি ছোট কামরায় মাসাধিক অবস্থান করেন। তিনি মোতাহার হোসেনের মেয়েকে গান শেখাতেন এ ভবনে। ঢাকার টিকাটুলির বনগ্রাম লেনে রাণু সোমকে গান শিখিয়ে রাতে ১০-১১টার দিকে ফেরার পথে নজরুল অন্ধকারে ৫-৭ জন আততায়ীর হামলার শিকার হন মুসলিম হয়ে হিন্দু মেয়েকে গান শিখানোর জন্যে এবং বর্ধমান হাউসে পালিয়ে আসেন। এ ভবনে থাকাকালীন হাউসের পশ্চিম দিকের পুকুরে কবি সাঁতার কাটতেন, স্নান করতেন এবং মাঝে মাঝে পুকুর পাড়ে বসে বাঁশি বাজাতেন।91x91পিক্সেলশরৎচন্দ্র চট্টোপাধ্যায়১৯৩৬অতিথিশরৎচন্দ্র চট্টোপাধ্যায় ও যদুনাথ সরকার ঢাকা বিশ্ববিদ্যালয় ডক্টর অব লেটার্স (ডি. লিট) উপাধি দেওয়ার আমন্ত্রণ জানালে তারা দুজন ১৯৩৬ সালে ঢাকায় এসে রমেশচন্দ্র মজুমদারের অতিথি হিসেবে বর্ধমান হাউসে থাকেন।96x96পিক্সেলযদুনাথ সরকার100x100পিক্সেলরমেশচন্দ্র মজুমদার১৯২১–১৯৩৬আবাসন১৯২১ সালে রমেশচন্দ্র মজুমদার নবপ্রতিষ্ঠিত ঢাকা বিশ্ববিদ্যালয়ের ইতিহাস বিভাগে অধ্যাপক হিসেবে যোগ দেন। বিশ্ববিদ্যালয় শিক্ষকদের আবাসনের উদ্দেশ্যে তাকে বর্ধমান হাউসের দোতলায় আবাসন বাবস্থা করে। এসময় তার আতেথেয়তা গ্রহণ করেন রবীন্দ্রনাথ ঠাকুর, শরৎচন্দ্র চট্টোপাধ্যায়, যদুনাথ সরকারসহ অনেকেই।101x101পিক্সেলকাজী মোতাহার হোসেন১৯২১–১৯৩৬সলিমুল্লাহ মুসলিম হলের হাউস টিউটর হিসেবে কাজী মোতাহার হোসেন বর্ধমান হাউসের নিচতলার এক অংশে বাস করতেন তার অফিস ছিল বর্ধমান হাউসের সিঁড়ি বেয়ে উঠে দোতলার ল্যান্ডিংয়ের বাম দিকের ঘরটি। তাঁর আমন্ত্রতিত অতিথি হিসেবে বিদ্রোহী কবি কাজী নজরুল ইসলাম মাসাধিক এখানে এসে অবস্থান করেন।107x107পিক্সেলবিজয় চাঁদ মহতাব১৯১৯, ১৯২০, ১৯২১, ১৯২২, ১৯২৩, ১৯২৪অতিথি১৯১৯ থেকে ১৯২৪ খ্রিষ্টাব্দে পর্যন্ত বর্ধমানের মহারাজা স্যার বিজয় চাঁদ মহতাব অবিভক্ত বাংলার গভর্নরের শাসন-পরিষদের তিন সদস্যের একজন হিসেবে ঢাকায় বছরে একবার আসতেন। তিনি সেসময় এ বাড়িতে রাজকীয় অতিথি হিসেবে বাস করতেন।80x80পিক্সেলখাজা নাজিমুদ্দিন১৯৪৭–১৯৪৮আবাসনপূর্ব পাকিস্তানের প্রথম মুখ্যমন্ত্রী হিসেবে ১৯৪৭–১৯৪৮ পর্যন্ত মুখ্যমন্ত্রীর সরকারি বাসভবন বর্ধমান হাউসে তিনি বাস করেন। বাংলাকে রাষ্ট্রভাষা করার দাবি এবং ভাষা আন্দোলন কর্মীদের গ্রেফতার ও নির্যাতনের প্রতিবাদের উদ্দেশ্যে ১৯৪৮ সালের ৮ জানুয়ারি সন্ধ্যায় বর্ধমান হাউসে মুখ্যমন্ত্রীর সঙ্গে ভাষা আন্দোলনের নেতারা সাক্ষাৎ করেন। আবার ১৯৪৮ সালের ১৫ মার্চ সম্পাদিত রাষ্ট্রভাষা চুক্তির আগে এখানে রাষ্ট্রভাষা বাংলার দাবিতে আন্দোলনরত ছাত্রদের সঙ্গে তার বৈঠক অনুষ্ঠিত হয় এই ভবনে।96x96পিক্সেলনুরুল আমিন১৯৪৮–১৯৫৪পূর্ব পাকিস্তানের দ্বিতীয় মুখ্যমন্ত্রী হিসেবে ১৯৪৮–১৯৫৪ পর্যন্ত মুখ্যমন্ত্রীর সরকারি বাসভবন বর্ধমান হাউসে তিনি বাস করেন। ১৯৫২ সালে ভাষা আন্দোলনে এই ভবন থেকে তিনি ভাষা আন্দোলনকারীদের উপর গুলি চালানোর নির্দেশ দিয়েছিলেন।104x104পিক্সেলওস্তাদ আলাউদ্দিন খাঁ১৯৫৪আবাসন১৯৫৪ সালে ওস্তাদ আলাউদ্দীন খাঁ এখানে কয়েক মাস বাস করেন। ১৯৫৫ সালের শীতকালে বর্ধমান হাউস প্রাঙ্গণে ঢাকায় সঙ্গীত সম্মেলনে অংশ নেন তিনি।88x88পিক্সেলআবু হোসেন সরকার১৯৫৫উদ্বোধনকারীযুক্তফ্রন্টের ২১ দফা বাস্তবায়নের লক্ষ্যে ১৯৫৫ সালের ৩রা ডিসেম্বর বর্ধমান হাউসের চত্বরে তৎকালীন মুখ্যমন্ত্রী আবু হোসেন সরকার বাংলা একাডেমি উদ্বোধন করেন।74x74পিক্সেলঅধ্যাপক মুহম্মদ আবদুল হাই১৯৫৪উদ্বোধনকারী১৯৫৪ সালের এপ্রিল মাসের তৃতীয় সপ্তাহে অনুষ্ঠিত সাহিত্য সম্মেলন উপলক্ষে বর্ধমান হাউসে ভাষা আন্দোলন চিত্র ও আলোকচিত্র প্রদর্শনীর উদ্বোধনকালে উপস্থিত ছিলেন অধ্যাপক মুহম্মদ আবদুল হাই।88x88পিক্সেলশিল্পাচার্য জয়নুল আবেদিন১৯৫৪, ১৯৫৫উদ্বোধনকারী, সম্মেলনে যোগদানকারী১৯৫৪ সালের এপ্রিল মাসের তৃতীয় সপ্তাহে অনুষ্ঠিত সাহিত্য সম্মেলন উপলক্ষে বর্ধমান হাউসে ভাষা আন্দোলন চিত্র ও আলোকচিত্র প্রদর্শনীর উদ্বোধন করেন শিল্পাচার্য জয়নুল আবেদিন। ১৯৫৫ সালের শীতকালে বর্ধমান হাউস প্রাঙ্গণে ঢাকায় সঙ্গীত সম্মেলন অনুষ্ঠিত হয়। এ সম্মেলনে উপস্থিত ছিলেন তিনি।96x96পিক্সেলশিল্পী কামরুল হাসান১৯৫৫সম্মেলনে যোগদানকারী১৯৫৫ সালের শীতকালে বর্ধমান হাউস প্রাঙ্গণে ঢাকায় সঙ্গীত সম্মেলন অনুষ্ঠিত হয়। এ সম্মেলনে উপস্থিত ছিলেন শিল্পী কামরুল হাসান।90x90পিক্সেলওস্তাদ খাদেম হোসেন খান১৯৫৫ সালের শীতকালে বর্ধমান হাউস প্রাঙ্গণে ঢাকায় সঙ্গীত সম্মেলন অনুষ্ঠিত হয়। এ সম্মেলনে উপস্থিত ছিলেন ওস্তাদ ওস্তাদ খাদেম হোসেন খান।117x117পিক্সেলসরদার জয়েনউদ্দীনসহ১৯৫৫ সালের শীতকালে বর্ধমান হাউস প্রাঙ্গণে ঢাকায় সঙ্গীত সম্মেলন অনুষ্ঠিত হয়। এ সম্মেলনে উপস্থিত ছিলেন সাহিত্যিক সরদার জয়েনউদ্দীন।74x74পিক্সেলআব্বাসউদ্দীন আহমদ১৯৫৫ সালের শীতকালে বর্ধমান হাউস প্রাঙ্গণে ঢাকায় সঙ্গীত সম্মেলন অনুষ্ঠিত হয়। এ সম্মেলনে উপস্থিত ছিলেন আব্বাসউদ্দীন আহমদ।93x93পিক্সেলমুনীর চৌধুরী১৯৬৫সাংস্কৃতিক চর্চামুনীর চৌধুরীর নাট্যচক্র বর্ধমান হাউসে মাইকেল মধুসূদন দত্তের কৃষ্ণকুমারী নাটকের মহড়া করেছিলেন। কিন্তু নাটকে মুসলিমদের যবন বলায় তৎকালীন গভর্নর আবদুল মোনেম খানের বিরোধিতায় তা মঞ্চস্থ করা হয়নি।108x108পিক্সেলড. মুহম্মদ শহীদুল্লাহবাংলা একাডেমিতে কার্যকালেকর্মক্ষেত্রবাংলা একাডেমির গবেষণা ও দাপ্তরিক কাজ করেন।মোহাম্মদ বরকতুল্লাহড. মুহম্মদ এনামুল হকঅধ্যাপক সৈয়দ আলী আহসানড. কাজী দীন মুহাম্মদঅধ্যাপক কবীর চৌধুরীসরদার ফজলুল করিমআবু জাফর শামসুদ্দীনড. মযহারুল ইসলামসন্‌জীদা খাতুন১৯৬৩সাংস্কৃতিক চর্চা১৯৬৩ খ্রিষ্টাব্দে ছায়ানটের কার্যক্রম হিসেবে সন্‌জীদা খাতুনের উদ্যোগে প্রথম বর্ধমান হাউসের একাধিক বারান্দায় সঙ্গীত শেখার ক্লাস শুরু হয়। এই সময় ফরিদা বারী মালিকের সাথে রবীন্দ্রসঙ্গীত শেখাতেন সন্‌জীদা খাতুন। ফরিদা বারী মালিকফরিদা বারী মালিক তৎকালীন বিখ্যাত রবীন্দ্রসঙ্গীত শিল্পী। ১৯৬৩ খ্রিষ্টাব্দে ছায়ানটের কার্যক্রম হিসেবে বর্ধমান হাউসের একাধিক বারান্দায় ফরিদা বারী মালিক সন্‌জীদা খাতুনের সাথে রবীন্দ্রসঙ্গীত শেখাতেন।সোহরাব হোসেন১৯৬৩ খ্রিষ্টাব্দে ছায়ানটের কার্যক্রম হিসেবে বর্ধমান হাউসের একাধিক বারান্দায় নজরুল সঙ্গীত শেখাতেন সোহরাব হোসেন।বজলুল করিম১৯৬৩ খ্রিষ্টাব্দে ছায়ানটের কার্যক্রম হিসেবে বর্ধমান হাউসের একাধিক বারান্দায় তবলা শেখাতেন বজলুল করিম।ওস্তাদ মতিউর রহমান খান (মতি মিয়া)১৯৬৩ খ্রিষ্টাব্দে ছায়ানটের কার্যক্রম হিসেবে বর্ধমান হাউসের একাধিক বারান্দায় বেহালা, সেতার, খেয়াল ও প্রাচীন বাংলা গান শেখাতেন ওস্তাদ মতিউর রহমান খান (মতি মিয়া)।এস. এম. আহসান মুর্শেদ১৯৬৩ খ্রিষ্টাব্দে ছায়ানটের কার্যক্রমের ছাত্র ছিলেন এস. এম. আহসান মুর্শেদ।76x76পিক্সেলশেখ হাসিনা২০১০, ২০১১উদ্বোধনকারীবর্ধমান হাউসের ভাষা আন্দোলন জাদুঘর উদ্বোধন করতে ২০১০ সালের ১লা ফেব্রুয়ারি এবং জাতীয় সাহিত্য ও লেখক জাদুঘর উদ্বোধন করতে ২০১১ সালের ১লা ফেব্রুয়ারি এই ভবনে তৎকালীন প্রধানমন্ত্রী শেখ হাসিনা এই ভবনে আসেন।110x110পিক্সেলঅমর্ত্য সেন২০১১উদ্বোধনকারী২০১১ সালের ১লা ফেব্রুয়ারি বর্ধমান হাউসের জাতীয় সাহিত্য ও লেখক জাদুঘর উদ্বোধনের সময় উপস্থিত ছিলেন অর্থনীতিতে নোবেল বিজয়ী অর্থনীতিবিদ অমর্ত্য সেন।   স্থাপত্য  থাম্ব|বর্ধমান হাউসের সম্মুখ|বামবর্ধমান হাউস ইট দ্বারা নির্মিত এবং ধবধবে সাদা রঙে রঞ্জিত। ভবনটিতে ভিক্টোরীয় রীতির খানকিটা ছাপ রয়েছে। ভবনের স্থাপত্যে মুঘল ও ইউরোপীয় স্থাপত্য শৈলীর সংমিশ্রণ দেখা যায়। উনিশ শতকে ভারতে নির্মিত ঔপনিবেশিক স্থাপত্যশৈলীর একটি উদাহরণ এই ভবন। বর্ধমানে হাউসের মূল ভবনটি দ্বিতলবিশিষ্ট ও আয়তাকার। বিভিন্ন সময়ে সংস্কারের ফলে বর্ধমান হাউস তার আদিরূপ অনেকটা হারিয়েছে। ১৯৬২ সালে সংস্কারের আদি নকশার সঙ্গে সংগতি রেখে এই ভবনের তৃতীয়তলা নির্মিত হয়।  বর্তমানে ভবনটির প্রবেশদ্বারের সম্মুখে পূর্ব দিকে একটি অর্ধবৃত্তাকার সিঁড়িওয়ালা প্রশস্ত গাড়ি-বারান্দা রয়েছে, তার নিকটে পশ্চিম দিকে রয়েছে আরেকটি আলাদা অর্ধবৃত্তাকার সিঁড়িওয়ালা বারান্দা। এই বারান্দাটি সমদূরত্বে অবস্থিত বলিষ্ঠ স্তম্ভরাজির ওপর অবস্থিত। দোতলায় এই বারান্দা দুটিতে মানসম্পন্ন একটি ঘের দিয়ে রাখা হয়েছে যেন সে ঘেরটিতে সকাল ও বিকেলের রৌদ্র উপভোগ করা যায়। তিন তলায় নবনির্মিত এই অংশে এমন কোনো বারান্দা নেই। তবে উত্তরপাশে রাস্তার দিকে খোলা আছে। এর পূর্ব-পশ্চিমে লম্বা একটি প্রশস্ত ও খোলা বারান্দা তিনটি তলাতেই রয়েছে। এই বারান্দা দিয়ে আলাদাভাবে বর্ধমান হাউসের প্রতিটি কক্ষে যাওয়া যায়। সমগ্র ভবনের খিলানসমূহ অর্ধচন্দ্রকার ছিল।বর্তমানে প্রধান প্রবেশপথের সম্মুখের টানা বারান্দাটির অভ্যন্তরে গ্যালারি সদৃশ কাঁচের কক্ষের মধ্যে রাইফেল হাতে মুক্তিযোদ্ধার ভাস্কর্য স্থাপন করা হয়েছে, যা রাষ্ট্রভাষা আন্দোলন থেকে শুরু করে এদেশের দীর্ঘ মুক্তিসংগ্রামের প্রতীক। ভবনের পশ্চিম দিকে একটি পুকুর, পশ্চিম দিকে একটি আম গাছ রয়েছে। এর পেছনে একসময় কর্মচারী-আবাস ছিল।  ভবনটির মূল প্রবেশপথের কাছে রয়েছে দোতলায় ওঠার মেহগনি কাঠের সোপান যার আয়রন কাস্ট রেলিং-এর সূক্ষ্ম ও দৃষ্টিনন্দন কারুকার্য অত্যন্ত আকর্ষণীয়। তিন তলায় যাওয়ার সিঁড়িটিও কাঠের তৈরি। দোতলায় ফায়ার প্লেস ও অন্যান্য সুবিধা ছিলো।  আদিতে ভবনটির কাঠের দরজা-জানালার পাল্লাগুলিতে উপনিবেশ-ধাঁচের খড়খড়ি ছিল যার কিছু নমুনা এখনও বিদ্যমান। প্রথম দিকে এর সবগুলো এক প্রস্থ কাঠের দরজা-জানালা ছিল। তবে পরবর্তীতে নিরাপত্তার কথা ভেবে কাঠের দরজা ও জানালার ভেতরের দিকে আরেকটি কাঠ ও কাচের দরজা জানালা বসানো হয়েছে। প্রায় সব জানালার উপরিভাগে আলো ও বাতাস নির্গমনের জন্য ইউরোপীয় গ্রেকো-রোমান শৈলীর ওরিয়েল জানালা দেখা যায়।  বর্ধমান হাউসের নিচতলার দক্ষিণ দিকে একটি কক্ষের মেঝে ও দেওয়ালের বেশ কিছু অংশ মূল্যবান কাঠ দ্বারা আচ্ছাদিত। কক্ষটি ভবনের নাচের বলরুম বা নাচঘর ছিল বলে ধারণা করা হয়। বর্ধমান হাউসের দোতলার পূর্বদিকে একটি পূজার ঘরের অস্তিত্ব লক্ষ্য করা যায়।   বর্তমান ব্যবহার  ১৯৭৮ সাল থেকে প্রতিবছর বাংলা একাডেমির তত্ত্বাবধানে এই বর্ধমান হাউসকে ঘিরে ফেব্রুয়ারি মাসব্যাপী একুশের গ্রন্থমেলার আয়োজন হয়ে আসছে।  বর্ধমান হাউসে দাপ্তরিক কাজ না হলেও বাংলা একাডেমির প্রতীক হয়ে দাঁড়িয়ে আছে ভবনটি। জুলাই ২০২৫-এ বর্ধমান হাউসের —   নিচতলায় রয়েছে:   জাতীয় সাহিত্য ও লেখক জাদুঘর  বাংলা একাডেমি জাদুঘর ও মহাফেজখানা উপবিভাগ  বাংলা একাডেমি উপ-ডাকঘর  দ্বিতীয় তলায় রয়েছে:  ভাষা আন্দোলন জাদুঘর  শহীদুল্লাহ গবেষণাকক্ষ  নজরুল স্মৃতিকক্ষ  পুঁথি সংগ্রহশালা  বাংলাদেশ শিল্পী কল্যাণ ট্রাস্ট (অস্থায়ী কার্যালয়)  তৃতীয় তলায় রয়েছে:  লোক ঐতিহ্য জাদুঘর  বাংলা একাডেমি মহাফেজখানা (আর্কাইভস)   জাতীয় সাহিত্য ও লেখক জাদুঘর  বাংলা একাডেমির বর্ধমান হাউসের নিচতলার ছয়টি ঘরে স্থাপিত জাতীয় সাহিত্য ও লেখক জাদুঘর। বাংলাদেশের তৎকালীন প্রধানমন্ত্রী শেখ হাসিনা ২০১১ সালের ১ ফেব্রুয়ারি নিচতলার চারটি কক্ষে উদ্বোধন করেন জাতীয় সাহিত্য ও লেখক জাদুঘর। এ সময় নোবেল বিজয়ী অর্থনীতিবিদ প্রফেসর অমর্ত্য সেন উপস্থিত ছিলেন। এখানে প্রদর্শিত হয়েছে বাংলা ভাষা ও সাহিত্যের ক্রমবিকাশের ইতিহাস ও নিদর্শন, বিখ্যাত লেখক ও কবি-সাহিত্যিকদের প্রতিকৃতি এবং তাঁদের ব্যবহৃত জিনিস, হাতের লেখা, বিভিন্ন সাহিত্যকর্ম ইত্যাদি। উল্লেখযোগ্য নিদর্শনের মধ্যে রয়েছে বিশ্বকবি রবীন্দ্রনাথ ঠাকুর, কাজী নজরুল ইসলাম, মীর মশাররফ হোসেন, ড. মুহম্মদ শহীদুল্লাহ, ঈশ্বরচন্দ্র বিদ্যাসাগর, লালন শাহ, হাসন রাজা, জসীম উদ্‌দীন, সুকান্ত ভট্টাচার্য, মাইকেল মধুসূদন দত্ত, শামসুর রাহমান, সুফিয়া কামাল প্রমুখ মনীষীর প্রতিকৃতি এবং তাঁদের সম্পর্কে বিভিন্ন তথ্য ও বিভিন্ন নিদর্শন।   প্রথম কক্ষ  জাতীয় সাহিত্য ও লেখক জাদুঘরের প্রথম কক্ষটিতে বাংলা ভাষার আদি উৎস, আদি ভাষার পরিভ্রমণপথের মানচিত্র, বাংলা ভাষা পরিবার এবং বাংলা ভাষার উদ্ভব ও বিকাশ উপস্থাপিত হয়েছে। কক্ষটির ওপরের দিকে বড় বড় কাঠের ফ্রেমে বাংলা স্বরবর্ণ, ব্যঞ্জনবর্ণ ও সংখ্যার ক্রমবিবর্তনের চিত্র প্রদর্শিত হচ্ছে। নিচে প্রকৃত শিলালিপি ও তাম্রলিপির প্রতিচ্ছবি প্রদর্শিত হয়েছে। বাংলা লিপির উৎস হতে আধুনিক বাংলা লিপির ক্রমবির্বতন দেখানো হয়েছে। প্রথম কক্ষে আরো আছে বাংলা পুথির দৃষ্টান্ত শ্রীকৃষ্ণ কীর্তন। মীর মশাররফ হোসেনের হাতের লেখা, কবি শামসুর রাহমানের চশমা, মানিব্যাগ, হাতঘড়ি ও নোটবই এবং কবি সুফিয়া কামালের কিছু স্মারক বস্তু এই কক্ষে রয়েছে।   দ্বিতীয় কক্ষ  বিশ্বকবি রবীন্দ্রনাথ ঠাকুর, শেরে বাংলা আবুল কাশেম ফজলুল হক, জাতীয় কবি কাজী নজরুল ইসলাম, জসীম উদ্‌দীন, বঙ্গবন্ধু শেখ মুজিবুর রহমান ও সুফিয়া কামালের নিদর্শন উপস্থাপিত হয়েছে দ্বিতীয় কক্ষে। বিশ্বকবি রবীন্দ্রনাথ ঠাকুর এবং বাংলাদেশের জাতীয় কবি কাজী নজরুল ইসলামের নিদর্শন দ্বারা পূর্ণ এই কক্ষ। কক্ষটির একটি অংশের উপরে ও নিচে বিশ্বকবির অনেক আলোকচিত্র প্রদর্শিত হয়েছে। বালক, যৌবনকালে, শুশ্রূষায়, সংগীত চর্চায়, অভিনয়ে, লেখায়, চিত্রাঙ্কনে, বিশ্বখ্যাত ব্যক্তিদের সাথে, প্রাচ্য ও প্রদীচ্যের বিভিন্ন দেশে রবীন্দ্রনাথের ছবি এই কক্ষে রয়েছে। এই কক্ষে আরো আছে রবীন্দ্রনাথ ঠাকুরের নোবেল বিজয়ের সনদ আর মেডেলের প্রতিচ্ছবি, ১৯১৩ সালের ১৫ই নভেম্বর প্রকাশিত দ্য স্টেটসম্যান-এ তার নোবেল বিজয়ের খবর, মানসী কাব্যগ্রন্থের পাণ্ডুলিপির একটি পৃষ্ঠা, গোরা উপন্যাসের পাণ্ডুলিপির একটি পৃষ্ঠা। কক্ষের এক কোণায় রবীন্দ্রনাথের সচিত্র কবিতা ও তার অনুবাদ ও তার বিভিন্ন কবিতার পাণ্ডুলিপি রয়েছে।  অপরদিকে রয়েছে কাজী নজরুল ইসলামের বিভিন্ন সাহিত্যকর্ম, হাতের লেখা আর বিভিন্ন বয়সের আলোকচিত্র। কাজী নজরুল সম্পাদিত ১২ই ভ্রাদ্র ১৩২৯ বঙ্গাব্দে (২৯শে অগাস্ট ১৯২২ খ্রিস্টাব্দ) প্রকাশিত ধূমকেতু পত্রিকা একটি পাতা এবং মানভূষণ মুখোপাধ্যায় সম্পাদিত ২৩শে ডিসেম্বর ১৯২৫ সালে প্রকাশিত লাঙল পত্রিকার একটি পাতা এই কক্ষে রয়েছে।   তৃতীয় কক্ষ   তৃতীয় কক্ষে স্থান পেয়েছে সুকান্ত ভট্টাচার্য, জীবনানন্দ দাশ, মুহম্মদ শহীদুল্লাহ, বুদ্ধদেব বসু, শামসুর রাহমান ও সুফিয়া কামাল। সুকান্ত ভট্টাচার্যের স্বহস্তে লিখিত কবিতা `কনভয়` ও তাঁর ছবি, জীবনানন্দের ছবি (সহধর্মিণীসহ) ও স্বহস্তে লিখিত কবিতা এবং মুহম্মদ শহীদুল্লাহর ছবি ও তার কাছে লেখা রবীন্দ্রনাথ ঠাকুরের একটি চিঠি, কন্যা মীনাক্ষীকে বুদ্ধদেব বসুর স্বহস্তে লেখা চিঠি, বুদ্ধদেব বসু রচিত কবিতা `যাওয়া আসা`। `ঢাকায় তরুণ লেখকগোষ্ঠী: জগদীশ ঘোষ, বুদ্ধদেব বসু, অমলেন্দ বসু, পরিমল রায় ও অজিত দত্ত` আলোকচিত্র, কবি সুফিয়া কামালের রঙিন ছবি ও তাঁর কবিতা, জাতীয় কবি কাজী নজরুল ইসলামের পোস্টার, জাতীয় কবির শতবার্ষিকী উদ্‌যাপনের দুটি বিশাল রঙিন আলোকচিত্র রয়েছে এই ঘরে। বাংলা একাডেমি প্রাঙ্গণে লেখকদের মাঝে বঙ্গবন্ধু শেখ মুজিবুর রহমানের উপস্থিতি, ভাষা আন্দোলনের অমর দিন একুশ উপলক্ষে বঙ্গবন্ধুর ভাষণ এবং নজররুল পরিবারের সঙ্গে বঙ্গবন্ধুর একটি ছবি স্থান পেয়েছে এই কক্ষে।   চতুর্থ কক্ষ   চতুর্থ কক্ষে রয়েছে রাজা রামমোহন রায়ের প্রতিকৃতি, লন্ডনে তার বাসগৃহের ছবি যেখানে লেখা “Indian scholar and reformer lived here.”। কাশীধামে তারকান্ত বন্দ্যোপাধ্যায়ের উদ্দেশ্যে ঈশ্বরচন্দ্র বিদ্যাসাগরের স্বহস্তে লেখা চিঠি যা থেকে বিদ্যাসাগরের মাসিক দানের প্রমাণ পাওয়া যায়, ঈশ্বরচন্দ্র বিদ্যাসাগর সম্পর্কে রবীন্দ্রনাথ ঠাকুরের স্বহস্তে লেখা মন্তব্য এ কক্ষে রয়েছে। চতুর্থ কক্ষে প্রদর্শিত হচ্ছে মাইকেল মধুসূদন দত্তের স্বহস্তে লিখিত ছয়টি চতুর্দশপদী কবিতা যার একটি তিনি ঢাকার উদ্দেশে ঢাকায় বসে লিখেছিলেন। মাইকেলের ছবি ও তার সমাধির ছবিও রয়েছে এই কক্ষে। এ ছাড়াও বঙ্কিমচন্দ্র চট্টোপাধ্যায়, মীর মশাররফ হোসেন, আবদুল করিম সাহিত্যবিশারদ, বিভূতিভূষণ বন্দ্যোপাধ্যায়, দীনবন্ধু মিত্র, শরৎচন্দ্র চট্টোপাধ্যায়, লালন ও হাসন রাজার প্রতিকৃতি, বিভিন্ন কীর্তি এবং তাদের সম্পর্কে বিভিন্ন তথ্য চতুর্থ কক্ষে উপস্থাপিত হয়েছে। এই কক্ষে বাংলা ভাষার প্রাচীনতম নিদর্শন তথা চর্যাপদের বেশ কয়েকটি পঙতিও প্রদর্শিত হচ্ছে।   পঞ্চম ও ষষ্ঠ কক্ষ   ২০১২ সালে জাতীয় সাহিত্য ও লেখক জাদুঘরে আরও দুটি কক্ষে সম্প্রসারণ ঘটে। এই দুটি কক্ষের প্রথম কক্ষে স্থান পেয়েছেন ঈশ্বরচন্দ্র গুপ্ত, নবীনচন্দ্র সেন, প্যারীচাঁদ মিত্র, অক্ষয়কুমার মৈত্রেয়, হরপ্রসাদ শাস্ত্রী, দীনেশচন্দ্র সেন, কায়কোবাদ, রামেন্দ্রসুন্দর ত্রিবেদী, প্রমথ চৌধুরী ও সত্যেন্দ্রনাথ দত্ত। এ ছাড়া আছেন সৈয়দ ইসমাইল হোসেন সিরাজী, মনিরুজ্জামান ইসলামাবাদী ও ফররুখ আহমদ, নওয়াব ফয়জুন্নেসা চৌধুরানী, বেগম রোকেয়া, শামসুন নাহার মাহমুদ, সৈয়দ মুজতবা আলী, সৈয়দ ওয়ালীউল্লাহ ও রশীদ করীম। একটি প্যানেলে পঞ্চ কবিদের স্থান দেয়া হয়েছে এবং প্রত্যেক কবির স্বকীয় বৈশিষ্ঠ্য তুলে ধরা হয়েছে। পঞ্চ কবিরা হচ্ছেন রবীন্দ্রনাথ ঠাকুর, রজনীকান্ত সেন, দ্বিজেন্দ্রলাল রায়, অতুলপ্রসাদ সেন ও কাজী নজরুল ইসলাম। আরেকটি প্যানেলে ঢাকায় প্রতিষ্ঠিত মুসলিম সাহিত্য সমাজে অগ্রণী ব্যক্তিদের উপস্থাপন করা হয়েছে। তারা হচ্ছেন কাজী আবদুল ওদুদ, আবুল হুসেন, কাজী মোতাহার হোসেন, আবুল ফজল ও আবদুল কাদির। বাংলা ভাষা, সাহিত্য ও সংস্কৃতি ক্ষেত্রে বাংলা একাডেমির প্রাতিষ্ঠানিক ভূমিকা তুলে ধরা হয়েছে এই কক্ষে।  জাতীয় সাহিত্য ও লেখক জাদুঘর সরকারি ছুটির দিন ছাড়া প্রতিদিন সকাল ১১.০০ হতে দুপুর ১.০০ পর্যন্ত এবং দুপুর ২.৩০ থেকে ৪.০০ পর্যন্ত খোলা থাকে।   ভাষা আন্দোলন জাদুঘর   বাংলা একাডেমির বর্ধমান হাউসের দ্বিতীয় তলায় পূর্ব পাশে ৪টি কক্ষ নিয়ে গড়ে তোলা হয়েছে ভাষা আন্দোলন জাদুঘর। তৎকালীন প্রধানমন্ত্রী শেখ হাসিনা ২০১০ সালের ১লা ফেব্রুয়ারি ভাষা আন্দোলন জাদুঘর উদ্বোধন করেন।  জাদুঘরের নিদর্শনগুলোর মধ্যে আছে ভাষা আন্দোলনের ইতিহাস, প্রেক্ষাপট, ঘটনাবলি সম্পর্কে বিভিন্ন লেখকের বইয়ের প্রচ্ছদ, ‘পাকিস্তানের রাষ্ট্রভাষা বাংলা না উর্দু’ শীর্ষক পুস্তিকার প্রচ্ছদ, ভাষা আন্দোলন বিষয়ক বিভিন্ন রচনার অংশবিশেষ, ভাষা আন্দোলনের ঐতিহাসিক আলোকচিত্র, তৎকালীন প্রকাশিত বিভিন্ন পত্রিকার ভাষা আন্দোলন বিষয়ক প্রতিবেদন। এছাড়াও রয়েছে মধ্যযুগের কবি আবদুল হাকিম রচিত ‘নূরনামা’র পঙ্ক্তিমালা, বাংলা ভাষার ওপর ঈশ্বরচন্দ্র গুপ্ত, মাইকেল মধুসূদন দত্ত ও অতুলপ্রসাদ সেনের কবিতা, ১৯৫৬ সালে হামিদুর রহমান প্রণীত কেন্দ্রীয় শহিদ মিনারের আদি নকশা, বর্তমান শহিদ মিনারের ভিত্তিপ্রস্তর স্থাপনের দৃশ্য, মাতৃভাষার সপক্ষে প্রথম প্রস্তাবক ধীরেন্দ্রনাথ দত্ত, ভাষাবিদ ড. মুহম্মদ শহীদুল্লাহ, বিশ্বকবি রবীন্দ্রনাথ ঠাকুরের আলোকচিত্র, তৎকালীন প্রকাশিত পত্রিকার বিশেষ সংখ্যা, ঢাকা বিশ্ববিদ্যালয়ের কলা ভবন চত্বরে সংগ্রামী ছাত্রছাত্রীদের ১৪৪ ধারা ভাঙার প্রস্তুতি, শিক্ষার্থীদের মিছিল, ধর্মঘট চলাকালে পুলিশের লাঠির আঘাতে আহত ছাত্রনেতা শওকত আলীকে শেখ মুজিবুর রহমান কর্তৃক রিকশায় করে হাসপাতালে নিয়ে যাবার ছবি, ইডেন মহিলা কলেজের মেয়েদের তৈরি শহিদ মিনারসহ আরও নানা দুর্লভ আলোকচিত্র।  একটি কক্ষে রয়েছে ভাষাশহিদ শফিউর রহমানের ব্যবহৃত কোট এবং তার পারিবারিক কিছু আলোকচিত্র, শহিদ আবুল বরকতের প্রাতিষ্ঠানিক পরীক্ষার সনদ, একুশে পদক প্রাপ্তির সনদ ইত্যাদি। আরও রয়েছে রবীন্দ্রনাথের লেখা ১৩৫৪ বঙ্গাব্দে বাংলা ভাষা নিয়ে বাঙালি মুসলিমদের দ্বন্দ্বের ইতিহাস। রয়েছে মাহবুব উল আলম চৌধুরীর ‘কাঁদতে আসিনি, ফাঁসির দাবি নিয়ে এসেছি’ কবিতার হস্তলিখিত কপি, ১৯৫২ সালে ২৬শে ফেব্রুয়ারি শহিদ মিনার ভেঙে ফেলার প্রতিবাদে কবি আলাউদ্দিন আল আজাদের হস্তলিখিত কবিতা ‘স্মৃতি স্তম্ভ’ ও ভাষা আন্দোলন নিয়ে লেখা প্রথম গান।  ভাষা আন্দোলন জাদুঘর সরকারি ছুটির দিন ছাড়া প্রতিদিন সকাল ১১.০০ হতে দুপুর ১.০০ পর্যন্ত এবং দুপুর ২.৩০ থেকে ৪.০০ পর্যন্ত খোলা থাকে।   লোকঐতিহ্য জাদুঘর   বাংলা একাডেমির বর্ধমান হাউসের ৩য় তলার পশ্চিম পাশে অবস্থিত লোকঐতিহ্য জাদুঘর। বাংলা একাডেমি প্রতিষ্ঠার পর ফোকলোরের উপাদান সংগ্রহের দিকে যেমন নজর দেওয়া হয়েছিল তেমনি লোকশিল্প সংগ্রহ করার প্রতিও গুরুত্ব দেওয়া হয়েছিল। লোকশিল্পের বিভিন্ন উপাদান সংগ্রহ করে পুরোনো প্রেস ভবনের দ্বিতীয় তলার একটি কক্ষে লোকঐতিহ্য সংগ্রহশালা নামে সেগুলো প্রদর্শন করার ব্যবস্থা করা হয়। দেশি-বিদেশি ফোকলোর তথা লোকশিল্প-গবেষক বা আগ্রহী ব্যক্তিরা নানা সময়ে এই সংগ্রহশালা থেকে বিভিন্ন তথ্য-উপাত্ত গ্রহণ করেছেন। পরবর্তীকালে এরই সম্প্রসারিত রূপ হিসেবে লোকঐতিহ্য সংগ্রহশালার উন্নয়ন ঘটিয়ে লোকঐতিহ্য জাদুঘর নামে বর্ধমান হাউসে স্থানান্তর করা হয়। অর্থ বিভাগের অনুমোদনে সংস্কৃতি বিষয়ক মন্ত্রণালয়ের আওতায় ২০১৪-১৭ অর্থবছরে ‘বর্ধমান হাউসে লোকঐতিহ্য জাদুঘর সম্প্রসারণ ও উন্নয়ন’ কর্মসূচি নামে লোকঐতিহ্য জাদুঘরটি পূর্ণাঙ্গরূপে স্থাপন করা হয়। লোকঐতিহ্য জাদুঘর বিষয়ভিত্তিক জাদুঘর হিসেবে বাংলাদেশের লোকজ সংস্কৃতির সৃষ্টিশীলতাকে উপস্থাপন করে। এই উদ্দেশ্য অর্জনের লক্ষ্যে জাদুঘরে যেসব উপাদান প্রদর্শিত, সেসবের মাধ্যমে বাংলাদেশের লোকসংস্কৃতি তথা লোকঐতিহ্যের প্রতিনিধিত্বমূলক নিদর্শনাদি আগামী প্রজন্মের কাছে পরিচিতি পাবে। এই জাদুঘরে রয়েছে লোকজীবনে ব্যবহৃত লোকশিল্পের বিভিন্ন নিদর্শন যার মধ্যে উল্লেখযোগ্য গাজীর পট, শতরঞ্জি, রিকশাচিত্র, নকশি কাঁথা, জামদানি, লোকঅলঙ্কার, বাদ্যযন্ত্র প্রভৃতি। এছাড়া কাঠ, মাটি, ধাতু, শোলা ইত্যাদি উপকরণে তৈরি বিভিন্ন ধরনের সামগ্রীসহ প্রায় ৫০০টি উপাদান জাদুঘরে প্রদর্শিত হয়েছে। ২০২০ সালে বাংলা একাডেমির তৎকালীন মহাপরিচালক হাবীবুল্লাহ সিরাজী জাদুঘরটি প্রদর্শনের জন্য উন্মুক্ত করে দেন। বিশেষায়িত এই জাদুঘরটি পরিদর্শনের জন্য লোকশিল্প গবেষক, ফোকলোর বিশেষজ্ঞ ও অনুরাগীদের প্রয়োজন সাপেক্ষে খুলে দেওয়া হয়। তৃতীয় তলার পূর্বাংশে সংরক্ষিত রয়েছে গত শতকের ষাট ও সত্তরের দশকে গ্রামবাংলা থেকে সংগৃহীত লোকসাহিত্যের উপাদান।   চিত্রশালা    আরও দেখুন   বাংলা একাডেমি  রূপলাল হাউজ  শঙ্খনিধি হাউজ  ওয়াইজ হাউজ  বাংলাদেশের প্রত্নতাত্ত্বিক স্থানের তালিকা  ব্রিটিশ বাংলা  বাংলা ভাষা আন্দোলন  রমেশচন্দ্র মজুমদার  কাজী মোতাহার হোসেন   টীকা    তথ্যসূত্র    বহিঃসংযোগ   বাংলা একাডেমির অফিসিয়াল ওয়েবসাইট  বিষয়শ্রেণী:বাংলা একাডেমি বিষয়শ্রেণী:ঢাকা জেলার প্রত্নতাত্ত্বিক স্থাপনা বিষয়শ্রেণী:ঢাকার ভবন ও স্থাপনা বিষয়শ্রেণী:ঢাকার জাদুঘর বিষয়শ্রেণী:ঢাকা জেলার দর্শনীয় স্থান বিষয়শ্রেণী:বাংলাদেশের স্থাপত্য বিষয়শ্রেণী:বাংলাদেশের প্রাসাদ বিষয়শ্রেণী:বাংলাদেশে ব্রিটিশ উপনিবেশিক স্থাপত্য বিষয়শ্রেণী:ঢাকার ইতিহাস